**Erasmus+ 2018**

**POZIV k oddaji vlog za dodelitev dodatnih finančnih sredstev udeležencem mobilnosti (študentom, mladim diplomantom in osebju) s posebnimi potrebami v okviru projektov mobilnosti v terciarnem izobraževanju pogodbenega leta 2018**

**ROK oddaje vloge: najmanj 30 dni pred začetkom mobilnosti udeleženca s posebnimi potrebami**

(za obdobje trajanja projekta oz. do porabe rezerviranih sredstev za opisani namen)

S podpisom Erasmus listine za terciarno izobraževanje (ECHE) se je vaša institucija med drugim zavezala k enaki obravnavi in zagotavljanju enakih možnosti udeležencem mobilnosti iz različnih okolij, tudi posameznikom s posebnimi potrebami.

Institucije so dolžne promovirati dodatne možnosti za osebe s posebnimi potrebami že v fazi najave projekta oz. razpisa; prav tako lahko v razpisu določijo posebne pogoje za osebe s posebnimi potrebami, s ciljem zagotavljanja večje vključenosti. Institucije so dolžne o vseh udeležencih s posebnimi potrebami poročati v orodju Evropske komisije (Mobility Tool+), ne glede na to, ali so udeleženci iz tega naslova prejeli tudi dodatna sredstva.

**Têrmin študentov s posebnimi potrebami in njihov status je opredeljen Zakonu o visokem šolstvu[[1]](#footnote-1) ter v statutih oz. pravilnikih posameznih univerz oz. njihovih članic, samostojnih fakultet, visokih in višjih strokovnih šol in se smiselno uporablja za vse skupine udeležencev (študente, mlade diplomante in osebje).**

V okviru programa E+ so udeleženci s posebnimi potrebami upravičeni do posebne obravnave ne samo pri določanju pogojev sofinanciranja, temveč tudi pri zagotavljanju in nudenju vsestranske podpore pri odločitvi za odhod na mobilnost, spremljanju v času mobilnosti in integraciji po vrnitvi. Med osebe s posebnimi potrebami se uvrščajo posamezniki, ki potrebujejo izvajanje programov z dodatno strokovno pomočjo ali prilagoditvami glede na naravo specifične posebne potrebe.



Na uradni strani Evropske komisije, programa Erasmus+ najdete podrobnejše smernice za delo na področju mobilnosti Erasmus+ oseb s posebnimi potrebami, ki jih je pripravila in oblikovala delovna skupina za udeležence s posebnimi potrebami pri Evropski komisiji (Higher Education Working Group on Special Needs), »[Recommendations on the inclusion of higher education students and staff with physical, mental or health - related conditions in the Erasmus+ programme for Higher Education Institutions](https://ec.europa.eu/programmes/erasmus-plus/node/87_en)«, december 2016.

Med posebne potrebe se **ne** uvrščajo udeleženci mobilnosti iz okolij z manj možnostmi (ekonomski razlogi).

Udeleženec mobilnosti Erasmus+ s posebnimi potrebami odda vlogo na predpisanem **obrazcu** (ki je del tega poziva), skupaj z zahtevanimi prilogami Erasmus+ kontaktni osebi (koordinator projekta) na svoji matični instituciji in je **ne** pošilja neposredno nacionalni agenciji (CMEPIUS).

Institucija je dolžna pred pošiljanjem vloge na nacionalno agencijo (CMEPIUS) preveriti popolnost vloge, ustreznost ter ažurnost prilog ter zagotoviti pravočasno oddajo t. j. **najmanj 30 dni pred začetkom mobilnosti udeleženca s posebnimi potrebami**. **Nepopolne ali prepozno prispele vloge ne bodo obravnavane in bodo posredovane v dopolnitev instituciji.**

Institucije prejmejo v ta namen dodatna sredstva, rezervirana v okviru Erasmus+ KA1 – mobilnost v visokem šolstvu med programskimi državami (KA103) 2018.

**Dodatna sredstva za udeležence s posebnimi potrebami temeljijo na realnih stroških, ki morajo biti dokazljivi z računi.**

* Oblika vloge za dodelitev sredstev je predpisana z obrazcem, ki je sestavni del tega poziva.
* Institucije so dolžne vse potencialne udeležence mobilnosti E+ v okviru pogodbenega leta 2018 obvestiti o pozivu za dodatna sredstva in njegovi vsebini ter načinu oddaje vloge in zahtevanih prilog.
* Institucije za udeležence s posebnimi potrebami v času trajanja projekta mobilnosti in pred odhodom udeleženca s posebnimi potrebami na mobilnost nacionalni agenciji (CMEPIUS) poleg vloge na predpisanem obrazcu, v kateri so opredeljeni dodatni stroški, za vsakega posameznega udeleženca posredujejo enega (ali več) od naslednjih dokumentov:
* Sklep senata matične institucije o dodelitvi/odobritvi statusa osebe s posebnimi potrebami[[2]](#footnote-2) (velja za študente; veljaven za študijsko leto v katerem študent odhaja na mobilnost);
* Mnenje zdravnika (zdravniško potrdilo z opisom in trajanjem bolezni, z navedbo, katere dodatne zdravstvene storitve, terapije, pripomočke, spremljevalne osebe in drugo potrebuje udeleženec v času mobilnosti, ki **ne sme biti starejše od 3 mesecev**);
* Odločbo o razvrščanju Centra za socialno delo;
* Odločbo o usmeritvi Zavoda RS za šolstvo;
* Strokovno mnenje Zavoda RS za šolstvo;
* Mnenje invalidske komisije Zavoda za pokojninsko in invalidsko zavarovanje.
* Upošteva se, da odgovornost za točnost podatkov o osebah s posebnimi potrebami nosi kontaktna oseba Erasmus+ koordinator institucije, ki pošlje vlogo Nacionalni agenciji (CMEPIUS).
* Rok je odprt za čas trajanja projekta KA1 za pogodbeno leto 2018 oz. do porabe namenskih sredstev.
* Naslov za pošiljanje: CMEPIUS, Ob železnici 30a, 1000 Ljubljana, Jelena Štrbac Nemec – Vloga za udeležence s PP KA103 2018.

Končno odločitev o odobritvi dodatnih sredstev in njihove višine posameznemu upravičencu bo v skladu z zapisanim v tem pozivu in pravili programa Erasmus+ sprejela Nacionalna agencija programa Erasmus+ CMEPIUS.

Poziv je poslan neposredno kontaktnim osebam na visokošolskih institucijah in višjih strokovnih šolah ter v konzorcijih za mobilnost, ki v pogodbenem letu 2018 izvajajo projekte mobilnosti Erasmus+ KA1 za področje visokega šolstva med programskimi državami.

Za dodatne informacije se lahko Erasmus+ kontaktna oseba obrne na skrbnika projekta Erasmus+ KA1 projekti mobilnosti v visokem šolstvu med programskimi državami:

* Jelena Štrbac Nemec, preko elektronske pošte: jelena.strbac-nemec@cmepius.si ali na telefonsko številko 01/620- 94-83.

Ljubljana, 27. 6. 2018

Št. zadeve: KA1-HE-98/14

Referenčna št.: SI –3553/2018

Priloga:

* Obrazec za dodelitev dodatnih sredstev za udeležence s posebnimi potrebami v okviru programa Erasmus+ KA1 projekti mobilnosti KA103, pogodbeno leto 2018
1. 69.a člen Zakona o visokem šolstvu: *»Študenti s posebnimi potrebami so slepi in slabovidni študenti oziroma študenti z okvaro vidne funkcije, gluhi in naglušni študenti, študenti z govorno-jezikovnimi motnjami, gibalno ovirani študenti, dolgotrajno bolni študenti, študenti z avtističnimi motnjami ter študenti s čustvenimi in vedenjskimi motnjami.«* [↑](#footnote-ref-1)
2. Ne velja za mlade diplomante in zaposlene. [↑](#footnote-ref-2)